Page:King Alfred's West-Saxon Version of Gregory's Pastoral Care (2).djvu/404

Hatton MS.] brocum, & eft se wena ðara toweardena yfela on ðæm toweardan dóme hie geegesige on ðære orsorgnesse; forðæm ðæt mód ðara cristenra gesamhiwena, ðætte bið ægðer ge trum ge untrum & ne mæg fullice forsion ðas hwilendlican ðing, he mæg ðeah hine formengan to ðæm ecum mid his willan, ðeah he ðonne giet on ðæs flæsces lustfulnesse licge, mid ðæm ðæt he hine getrymige & gefylle mid ðæm úplican tohopan. On ðeah he hæbbe hwæt eorðlices & mennisclices him on gewunan on ðýs wege - se weg is ðis anwearde lif - ne forlæte he ðeah ðone tohopan ðæt he becume (to) Gode for his godan willan, & swaðeah ne fulga he eallunga ðæs lichoman wilnunga, ðylæs he eallunga afealle ðonon ðe he fæsðlicost tohopia[n] scolde. Ymb ðæt reahte Paulus swiðe wel mid feaum wordum on his ærendgewrite to Corinctheum, he cuæð: Đa ðe wif hæbben, sien ða swelce hie nan hæbben, & ða ðe wepen, sien ða swelce hi nó ne wepen, & ða ðe fægnigen, sien ða swelce hi nó ne fægnigen. Se ðonne hæfð wif swelce he nan næbbe, se ðe hit for niedðearfe hæf[ð] giemenne his flæsces, & hwæðre mid micelre wilnunga his gæstes giernð ðæs ecan gefean. Ðæt is ðonne ðæt mon wepe, & ne wepe, ðæt mon ða iermðo ðisses middangeardes wepe, & swaðeah wite ðæt he sceal bion afref(r)ed, & blissian on ðæm ecum gefean. & eft is ðæt mon blissige & ne blissige ðæt mon ahebbe his mod of ðissum eorðlican to ðæm hefonlican, & ðeah ne forlæte ðæt he him ne óndræde ðæt he afealle of ðæm uplican to ðæm niðerlican. Ymb ðæt [swiðe wel] ðærryhte æfter rehte sanctus Paulus, ða he cwæð: Ðyses middangeardes ansien ofergæð. Swelce he openlice cwæde: Ne sculon ge nó eallunga to swiðe lufian ðisne middangeard, forðam, ðeah ge hine lufigen, he eow ne mæg ealneg standan; on idelniss[e] ge fæstniað eower mód on him, forðæmðe he eow flihð, ðeah ge hine lufigen swelce he wunigende sie. To manigenne sint ða gesomhiwan, ðeah hira hwæðrum hwæthwugu mislicige on oðrum, ðæt hie ðæt geðyldelice forberen; & gebidde hira ægðer for oðer ðæt hie mægen ðurh ðæt weorðan gehælede, forðæm hit awriten is: Berað eowre byrðenna gemænelice betwux iow, ðonne gefylle ge Godes ǽ. Sio lufu ðonne is Godes ǽ: sio ǽ & sio lufu us briengað monig (g)ód